  Виталий Пронин Ижысь 35 семьяосты «За любовь и верность» медальёсын сӥлы каризы. Соос пӧлын Россиысь дано суредасьлэн Пётр Васильевич но педиатрлэн  Валентина Семёновна  Ёлкинъёслэн семьязы. Валентина Семёновна Ёлкинъёслэн семьязы.8-тӥ пӧсьтолэзе быдэс Россиын пусйизы Семьялэсь но яратонлэсь нуналзэс. Палэнэн ӧз кыльы шаермы но, туэ Удмуртиын «За любовь и верность» медален пусъемын 70 семья. Ижысь семьяос та нуналэ люкаськизы Свято-Михайловской собор доры. Отысь дун-чылкыт Пётрлы но Феврониялы сӥзем синпелет азьын концерт ортчиз, Ижысь адӟем карымон семьяосты сӥлы каризы. Соос пӧлын вал удмурт семья но - Пётр Васильевич но Валентина Семёновна  Ёлкинъёс.  Вераны кулэ, арысь аре «За любовь и верность» гадьпусэз басьтыны тросгес но тросгес семьяос мылкыд каро. Нош Ёлкинъёслэсь семьязэс адӟем каризы кивалтӥсьёс, - таӵе кичолтонэн потӥз «Удмурт Кенеш» огазеяськонлэн правлениез но.Пётр Васильевич но Валентина Семёновна 46-тӥ арзэ, ог-огзэсты яратыса но гажаса, уло ни. Кузпалъёс будэтӥзы 3 нылпи - ваньзы соос адӟем карымонэсь. Бадӟымез Оля нылзы Санкт-Петербургын психологлы дышетскиз, психология наукаосъя кандидат, полициысь полковник луэ. Кыкетӥез Аня нылзы дышетскиз Будапештын экономистэ. Ас мылкыд каремезъя мынӥз Америкае, отысь аспирантурае дышетскыны пыриз. Алёша пизы адӟем кариз атаезлэсь - кожиз Искуствоосъя но дизайнъя институтэ. Али компьютерен суредаське.  Та нуналэ анай-атайзэс ӟечкыланы соос ваньзы доразы вуизы.  Ижысь семьяос та нуналэ люкаськизы Свято-Михайловской собор доры.Кузпалъёс кыкназы но Дэри ёросысь Шудья гуртысь, дышетскизы одӥг классын, нырысь Шудьялан, собере Лудорвайын.- Валя туж чебер, йӧно, визьмо вал, зӧк книгаосты лыдӟылӥз, -  кышноез сярысь вера Пётр Васильевич. - Школаын дышетскыкуз, монэ ӧз ик адӟылы. Городын дышетскиськом вал ни. Мон - Удмурт кун университетын, вуоно кышное - мединститутын. Огпол ӵошен городэ мынӥмы, сюресмы 7 иськем. Город пумозь вуим но шуисько, оло, киное ветлом… Со дырысен ӵемгес но ӵемгес пумиськылыны кутским.Ӝоген кузпалъяськизы. Со вакытэ Пётр Васильевич «Советской Удмуртия» («Удмурт дунне») газетын ужа вал, сюаназ куноос - редакцилэн колллективез.- Валентина Семёновна - йӧно, чылк-чылк удмурт кышномурт, - вератэк уг чида  «Удмурт Кенеш» огазеяськонлэн Октябрь ёзэзлэн кивалтӥсез Валентина Ившина. - Со картэзлы азинскыны эрик сётӥз, картэзлэн вужераз сылэ кадь, но со дыре ик ваньзэ кияз возе, семьязылэн инъетэз луэ.Ёлкинъёслэн семьязылы паймоно: шоразы учкыса, малпалод, таослэн ноку но керетэмзы но споръяськемзы но ӧвӧл шуыса. Творческой адямилэн, суредасьлэн кышноез луыны, одӥг ласянь - дано, мукет ласянь - секыт.- Картэлы мон творчествоен вырыны эрик сётӥ, - вера Валентина Семёновна. - Со Москвае 3 арлы дышетскыны кошкыкуз, мон пукисько вал 2-тӥ нылыным. Секыт вал. Картэлы мон 200 процентлы оскисько. Семьяын валтӥсь интыын луыны кулэ ог-огделы оскон, чидан но яратон.Мария Векшина   